In nomine domini amen. Anno Incarnationis eiusdem millesimo ducentesimo nonagesimo primo mense octobri; Nos Perroneta, filia defuncti Hugonini dicti Laritie de Aquæductu et Perronetus dictus Boicherans maritus eiusdem Perronetæ notum facimus omnibus presentes litteras inspecturis, quod nos sponte et prouide pro utilitate et necessitate nostra, uendidimus, concessimus et quittavimus in hereditatem perpetuam uiris religiosis abbati et conuentui monasterii Sancti Stephani Diuionensis pro pictantia et ad usus pictantiæ dicti conuentus quamdam petiam uinee continentem dimidium iornale mouentem de capite seu maritagio mei Perronete predicte sitam in finagio de Aquæductu ubi dicitur in Plantis iuxta uineam Ioannis dicti Purriot ex una parte, et iuxta uineam Roberti dicti Miart Latanu ex altera, pretio duodecim librarum Uiennensium, de quibus a dictis abbate et conuentu recepimus et habuimus solutionem integram in pecunia numerata propter hoc de prædicta petia uinee nos penitus deuestientes dictos abbatem et conuentum pro eis et eorum successoribus nomine pictantiæ et ad usus pictantiæ conuentus corporaliter inuestiuimus, et in uerum dominium et corporalem possessionem induximus pro omni uoluntate sua plenarie facienda, et tenemur et promittimus quilibet nostrum insolidum et pro toto sub obligatione bonorum nostrorum mobilium et immobilium presentium et futurorum, et per iuramentum nostrum corporaliter super sancta dei Euangelia prestitum dictam petiam uinee liberam pro recto censu et decima garantire dictis abbati et conuentui et eorum successoribus nomine quo supra ad usus prædictos perpetuo contra omnes in omni curia propriis nostris sumptibus et expensis, et facere et prestare quidquid in causa euictionis debet fieri, et prestari et in nullo per nos uel per alium contraire de cetero tacite uel expresse; renuntiantes in hoc facto ex certa scientia nos memorati coniuges et sub virtute prestiti iuramenti exceptioni dicte uenditionis non legitime facte dicti pretii integre non habiti ac exceptioni deceptionis ultra dimidiam iusti pretii doli in factum fori priuilegio beneficio restitutionis in integrum spei future numerationis et habitionis, omni iuri in fauorem mulierum introducto, omni consuetudini, et statuto loci et patrie et omnibus exceptionibus et allegationibus iuris et facti et aliis que contra tenorem presentium possem obiici seu dici, iurique dicenti gratialem renuntiationem non ualere. In quorum testimonium litteris istis sigilla uirorum uenerabilium domini Lamberti decani capelle ducis Burgundie et magistri Petri decani christianitatis Diuionensis suplicauimus et obtinuimus apponi; et nos decani predicti ad suplicationem dictorum coniugum sigilla nostra presentibus litteris duximus apponenda. Actum anno et mense prædictis.